
Filantropinė veikla fiksuojama šaltiniuose nuo seniausių laikų. Savanorystės ir filantropijos idėjos stipriausiai formavosi, veikiamos dviejų šaltinių: graikų-romėnų ir judaizmo-krikščionybės labdaros idėjų. Šis dvigubas paveldas pradėjo religinę ir pasaulietinę savanorystės ir labdaros tradiciją 

Krikščioniška labdaringa veikla davė pradžią judėjimui, kuris žinomas “socialinės evangelijos” (“social gospel”) vardu. Socialinės evangelijos judėjimas socialiniams klausimams ir jų sprendimui suteikė krikščionišką teologinį pagrindą, ir tapo plačios religinių organizacijų struktūros vystymosi pradžia. Ilgą laiką Vakarų pasaulyje dominavo pasaulėžiūra, kuri Dievą ir religiją laikė visų gyvenimo įvykių tikslu ir priežastimi. XIX a. pabaigoje šis požiūris tapo daug pasaulietiškesnis. Religija liko labai reikšminga, tačiau vis labiau buvo priimamas požiūris, kad nauji mokslo ir technologijų atradimai gali keisti visuomenę.  XIX-XXa. pasaulėjant visuomenei, bažnyčia pasitraukė iš dominuojančios vietos socialinių problemų sprendime ir tapo viena iš daugelio socialinių paslaugų teikėjų.

Reaguojant į susidariusią padėtį buvo kuriamas naujas labdaros valdymo tipas, kuris vėliau buvo pavadintas  „moksline filantropija“. Šis naujas požiūris apjungė naujas mokslo idėjas su efektyvumu/produktyvumu, kuris tuo metu buvo sėkmingai taikomas pramonėje. To meto istorikas mokslinę labdarą apibūdino kaip „pasaulietinę, racionalią ir empyrišką, o ne sektantišką, sentimentalią ir dogmatišką“. Remiantis “mokslinės filantropijos” požiūriu, buvo stengiamasi sukurti sistematiškesnį ir racionalesnį požiūrį į atliekamą darbą ir atsitraukti nuo tradicinio labdaros asocijavimo su religija. 

